ኮሚሽኑ የማዘውተሪያ ስፍራዎችን ቁጥር 40ሺ ለማድረስ አቅዷል
የኢፌዴሪ ስፖርት ኮሚሽን በአገሪቷ የሚገኙ የስፖርት ማዘውተሪያ ስፍራዎችን በዓይነት፣ በመጠንና በቦታ በተጨባጭ መኖራቸውን የሚያረጋግጥ ቆጠራማድረጉን አስታወቀ። ከአንደኛ እስከ ሦስተኛ ደረጃ ለሚገኙ ማዘውተሪያዎች አቅጣጫ መጠቆሚያ (ማፒንግ) በማዘጋጀት ላይም ይገኛል። ኮሚሽኑ ለአገሪቷ ስፖርት እድገት እንደ
ምክንያት የሚነሳውን የስፖርት ማዘውተሪያ ስፍራዎች እጥረት የመፍታት እንዲሁም ሕጋዊ ይዞታ እንዲያገኙ እንቅስቃሴዎችን በማድረግ ላይ ይገኛል። በዚህም መሠረት በ2007 ዓ.ም 12ሺ428 የነበሩትን የማዘውተሪያ ስፍራዎች፤ በተያዘው ዓመት መጨረሻ ወደ 40ሺ ለማሳደግ አቅዶ
እየሰራ ነው። በ2011 የበጀት ዓመት
በተደረገው ቆጠራም 21ሺ ማዘውተሪያዎች በአገሪቷ እንዳሉ ታውቋል። እነዚህ ማዘውተሪያዎች የይዞታ ማረጋገጫ እንዲሁም የደረጃ የመለየት ሥራ
የተደረገባቸው ሲሆኑ፤ ያሉበትን ቦታ የሚያሳዩ የአቅጣጫ መጠቆሚያ በማዘጋጀት ላይ ይገኛል። ከጠቅላላው የማዘውተሪያ ስፍራዎች መካከል መንግሥት በከፍተኛ ወጪ የሚገነባቸው ግዙፍ ስታዲየሞችም ይገኙበታል። ከእነዚህ መካከል ብሔራዊ ስታዲየም አንዱ ሲሆን፤ ወደ ሁለተኛው ዙር ግንባታው ለመግባት በጨረታ ሂደት ላይ እንደሚገኝም ነው ኮሚሽኑ ትናንት በሰጠው ጋዜጣዊ መግለጫ ያስታወቀው። በተለያዩ ክልሎች እየተገነቡ ያሉ ስታዲየሞች የቁጥጥርና ክትትል ሥራ እያከናወነ እንደሚገኝም ተመልክቷል። ኮሚሽኑ ከማዘውተሪያዎች ባለፈ በማስፈጸም አቅም ግንባታ፣ የተተኪ ስፖርተኞችን ችግር በመቅረፍ፣ በማዘውተሪያ ስፍራዎች እንዲሁም ኅብረተሰቡን በስፖርታዊ እንቅስቃሴዎች ተሳታፊ በማድረግ ረገድ ባለፈው ዓመት ዓበይት ተግባራት ማከናወኑንም ገልጿል። ከተግባራቱ መካከል አንዱ የማስፈጸም አቅም ግንባታን የሚመለከት ሲሆን፤ ከዚህም ጋር በተያያዘ ከአገር አቀፍ የስፖርት ማህበራት ጋር በጋራ እየራ ይገኛል። የስፖርት ማህበራቱ ዓመታዊ ጉባኤያቸውን በወቅቱ እንዲያደርጉ በመከታተል፣ እንዲሁም የሚወጡ ደንቦች ከአገሪቷ፣ አህጉር እንዲሁም ዓለም አቀፍ የስፖርት ማህበራት ጋር የተናበቡ መሆናቸውንም ያረጋግጣል። የማህበረሰብ አቀፍ ስፖርት ኮሚቴዎች እንዲደራጁና እንዲጠናከሩም አድርጓል። የስፖርታዊ ጨዋነት ጥሰትን በተመለከተም መንስኤውን በጥናት በመለየት የፖለቲካ ችግሩን በከፍተኛ አመራሮች ግንኙነት በተወሰነ ደረጃ መፈታቱ ተጠቁሟል። በጥናቱ የተለዩ ሌሎች ችግሮችንም ከባለድርሻ አካላት ጋር መግባባት ላይ ለመድረስ የሚያስችሉ መድረኮች ተዘጋጅተዋል። የተሰጡ የመፍትሄ አቅጣጫዎችንም በሚመለከተው አካል ተግባራዊ እንዲሆን የማስተግበር፣ የመከታተልና የመገምገም ሥራዎች ተከናውነዋል። ኮሚሽኑ አገር አቀፍ የስፖርት ማህበራት ዕቅዳቸውን በብቃት እንዲያሳኩ ድጋፍ ማድረጉም በሪፖርቱ ተጠቁሟል። 27ቱም ማህበራት የተደረገው የበጀት ድጋፍም ከስምንት ሚሊዮን ብር በላይ ነው። በዓመቱ በተካሄዱት የታዳጊ ወጣቶች ምዘና እና የተማሪዎች ውድድር፣ በባህርዳር በተካሄደው የአፍሪካ ብስክሌት ቻምፒዮና፣ የሴቶች ጨዋታ እንዲሁም ለፓራሊምፒክና ዴፍሊምፒክ ስፖርቶች በድምሩ ከ45 ሚሊየን ብር
በላይ ድጋፍ ተደርጓል። ለ12ኛው
የመላ አፍሪካ ጨዋታዎች ዝግጅት እንዲሁም ተሳትፎ 38 ሚሊዮን ብር ጥቅም ላይ ውሏል። ከዚህም ባሻገር ኮሚሽኑ በአፍሪካና በዓለም አቀፍ የወጣቶች ኦሊምፒክ፣ ከ16 እና
18ዓመት በታች ውድድሮች ላይ ኢትዮጵያም ተካፋይ በመሆን ሜዳሊያዎችን እንድታስመዘግብ ድጋፍ አድርጓል። በአገሪቷ የሚታየውን የተተኪ ስፖርተኞች ችግር በመቅረፍ በኩልም የተለያዩ ተግባራት ተከናውነዋል። ታዳጊዎች በ17 የስፖርት ዓይነት በ2ሺ የሥልጠና ጣቢያዎች፣ ከአምስት በላይ በሚሆኑ የስፖርት ማሰልጠኛ ማዕከላት እንዲሁም በሁለት አካዳሚዎች ላይ ሥልጠናቸውን በመከታተል ላይ ይገኛሉ። ይሁን እንጂ የሥልጠና ፕሮግራሙ ከታለመለት ዓላማ አንጻር ውጤታማ ባለመሆኑ ያለበትን ደረጃ እና ያስገኘውን ውጤት የማረጋገጥ ሥራ ተከናውኗል። ዓመታዊው የታዳጊ ወጣቶች የምዘና ውድድርም በአርባምንጭ ከተማ ተካሂዷል። ኅብረተሰቡ በሚኖርበት፣ በሚሰራበትና በሚማርበት አካባቢ በስፖርት ተሳታፊ በማድረግ ረገድም ባለፈው ዓመታት የተሻሉ ጅምሮች ታይተዋል። በአገር አቀፍ ደረጃ ከተለያዩ ተቋማት ጋር በቅንጅት የእግር ጉዞ እንዲሁም የአካል ብቃት እንቅስቃሴ መርሃ ግብሮችን ማዘጋጀት ተችሏል። በዚህም ከአንድ ሚሊዮን በላይ ቁጥር ያለውን ሕዝብ ማሳተፍ መቻሉን በሪፖርቱ ተጠቁሟል።በተያዘው በጀት ዓመትም የስፖርት ችግሮችን በጥናት ለመለየት፣ የፌዴራል ስፖርት ምክር ቤት ጉባኤን ለማካሄድ፣ የስፖርት ማዘውተሪያ ስፍራዎችን ቁጥር ለማሳደግ እንዲሁም ሕጋዊነታቸውን ማረጋገጥ፣ በስፖርት ለሁሉም መርሃ ግብሮች ኅብረተሰቡን በአካል ብቃት እንቅስቃሴ ለማሳተፍ፣ ስፖርታዊ ጨዋነትን በዘላቂነት ለማስፋት፣ የታዳጊ ወጣቶች ሥልጠናን በጥናቱ መሠረት ለመምራት እንዲሁም የሽልማትና ዕውቅና መድረኮችን ለማዘጋጀት ታቅዷል። አዲስ ዘመን ጥቅምት 1/2012 ብርሃን ፈይሳ